Марко Ганчев
Ироний, деветдесет и вторият елемент

chitanka.info

Е, гениални атомни физици,

неукият поет ви надхитри:

срещу елементарните частици

по-ефикасен метод той откри.

Не могат като вашата ракета

да пратят словото му да руши

в тила или по бойните полета

ако ли не тела, поне души.

От изтърваните ви неутрони

поука взе за своя занаят:

блокиращи пластинки от ироний

монтира на словесния заряд.

И сам си му е главната квартира

в квартирата си зад един панел.

По негов код зарядът експлодира.

И то единствено за мирна цел.

1982

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.